Unike bilder: - Al-Qaida ute av kontroll
I dette bildet fra Maareb Press, som VG Nett har fått tilgang til, heises al-Qaidas sorte flagg. På flagget står det skrevet med stor skrift «Det finnes ingen Gud uten Gud». De unike bildene fra Jemen viser de islamistiske krigerne inne i byen Rada, som ble erobret tidligere denne måneden. Som VG Nett tidligere har skrevet er bevegelsen på fremmarsj i landet, etter den arabiske våren sveipet over regionen. En rekke internasjonale medier har de siste dager med bekymring beskrevet situasjonen i landet. Den arabiske våren sveipet i fjor over landet og førte til at president Saleh måtte gå av. Men den kaotiske situasjonen har også gitt ekstreme krefter mer spillerom. I landets nest største by skal al-Qaida nå også stå sterkt. - Al-Qaida-medlemmer er overalt og sikkerhetsstyrkene sitter hjemme, sier direktøren for sikkerhetsstyreken i Aden, ifølge den myndighetskontrollerte avisen Yemen Post. Det er Major Ghasi Ahmed Ali som skal ha sagt dette til en lokal TV-kanal. Han beskriver situasjonen som «ute av kontroll»I al-Qaida i Jemens siste nyhetsbrev skryter gruppen av sitt nye og «effektive» rettssystem. Bevegelsen hevder at de har vært i stand til å løse en lang rekke rettstvister og straffesaker i Shabwa-regionen langt raskere enn tidligere. - Al-Qaida forsøker å fylle et tomrom. I enkelte områder er dette vellykket, sier Jemen-eksperten Gregory D. Johnsen ved Universitetet i Princeton til VG Nett. Han tror ikke at bevegelsen vil vinne makten i hele landet, men sier at de allerede er i ferd med å etablere seg i enkelte deler av landet.Selv hevder imidlertid bevegelsen at de er på fremmarsj og snart vil seire. Nylig tok terroristene over byen Rada, ikke langt fra hovedstaden Sanaa. - Det islamske kalifatet er på vei. Det kommer snart til å etablert her, også om vi må ofre våre liv, våre penger, våre barn og våre hjem, sier al-Qaida-lederen i byen, Tareq al-Dahab. Han poserer på videoen ved siden av et maskingevær, mens han gestikulerer kraftig. - Seieren kommer snart, roper al-Dahab. Det var i helgen flere hundre væpnede al-Qaida-soldater erobret Radda, en by med 60.000 innbyggere i Baydah-provinsen, rett sør for Maarib. Soldater fra republikanergarden, Jemens elitestyrke, skal nå være sendt til området for å gjenerobre byen fra islamistene, skriver NTB.Den lokale al-Qaida-toppen Al-Dahab krever løslatelse av nærmere 400 fanger, blant dem sin egen bror. Militslederen er en slektning av al-Qaidas åndelige leder i Jemen, Anwar al-Awlaki, som ble drept i et amerikansk droneangrep i september i fjor. Al-Qaidas tidligere leder i Jemen, Qaed Senyan al-Harthi ble likvidert i et tilsvarende droneangrep i 2002, i samme område som den norske 34-åringen nå trolig blir holdt som gissel. Al-Qaida sto også bak bortføringen av en japansk ingeniør i Maarib-provinsen i 2009. Han ble løslatt etter åtte dager.Opposisjonen i Jemen anklager president Ali Abdullah Saleh for å spille på lag med de radikale islamistene i landet, i et forsøk på å beholde makten. Saleh har tidligere framstilt seg selv som en garantist mot at radikale islamister skal overta styringen. I november undertegnet han en avtale om å gå av etter 33 år ved makten, i bytte mot frihet fra straffeforfølgelse.
Nye og unike bilder viser islamistsoldater i byen der al-Qaida styrer.